Source: https://www.juridice.ro/283672/intrebare-preliminara-cu-privire-la-titlurile-emise-de-o-banca.html
Timestamp: 2019-07-16 22:40:56+00:00
Document Index: 31495065

Matched Legal Cases: ['articolul 5', 'articolul 15', 'articolul 25', 'Articolul 15', 'Articolul 5', 'Articolul 5']

JURIDICE.ro » Întrebare preliminară cu privire la titlurile emise de o bancă
Întrebare preliminară cu privire la titlurile emise de o bancă
25.09.2013 | Mihaela MAZILU-BABEL
Judecătorul austriac se întreabă în materia competenței de soluționare a unei acțiuni introduse de consumatorul-cumpărător de titluri emise de o bancă. (C-375/13 Kolassa)
1. consumator, domiciliat într-un stat membru, care a cumpărat titluri emise de o bancă cu sediul într-un alt stat membru pe piața secundară de la un intermediar stabilit într un al treilea stat membru
2. competența de soluționare a unor acțiuni întemeiate, printre altele, pe prospectul de emisiune și pe nerespectarea obligațiilor de informare și de control, și îndreptate împotriva băncii emitente a titlurilor menționate.
Dispoziții incidente: articolul 5 punctul 1 litera (a) și punctul 3, articolul 15 alineatul (1), precum și articolul 25 din Regulamentul (CE) nr. 44/2001
Aflaţi mai mult despre faptă prejudiciabilă, judecator, Mihaela Mazilu-Babel, titluri bancare
Până acum a fost scris un singur comentariu cu privire la articolul “Întrebare preliminară cu privire la titlurile emise de o bancă”
28.01.2015 la 12:38
1) Articolul 15 alineatul (1) din Regulamentul (CE) nr. 44/2001 al Consiliului din 22 decembrie 2000 privind competența judiciară, recunoașterea și executarea hotărârilor în materie civilă și comercială trebuie interpretat în sensul că, în împrejurări precum cele din cauza principală, un reclamant care, în calitate de consumator, a achiziționat o obligațiune la purtător de la un terț profesionist, fără a fi fost încheiat un contract între consumatorul menționat și emitentul acestei obligațiuni – ceea ce revine instanței de trimitere să verifice –, nu se poate prevala de competența prevăzută de această dispoziție în vederea acțiunii introduse împotriva emitentului menționat și întemeiate pe condițiile de împrumut, pe încălcarea obligațiilor de informare și de control, precum și pe răspunderea privind prospectul.
2) Articolul 5 punctul 1 litera (a) din Regulamentul nr. 44/2001 trebuie interpretat în sensul că, în împrejurări precum cele din cauza principală, un reclamant care a achiziționat o obligațiune la purtător de la un terț, fără ca emitentul acesteia să își fi asumat în mod liber o obligație față de acest reclamant, ceea ce revine instanței de trimitere să verifice, nu se poate prevala de competența prevăzută de această dispoziție în vederea acțiunii introduse împotriva emitentului menționat și întemeiate pe condițiile de împrumut, pe încălcarea obligațiilor de informare și de control, precum și pe răspunderea privind prospectul.
3) Articolul 5 punctul 3 din Regulamentul nr. 44/2001 trebuie interpretat în sensul că se aplică unei acțiuni privind angajarea răspunderii emitentului unui certificat pentru prospectul aferent acestuia, precum și pentru încălcarea altor obligații de informare care revin acestui emitent, în măsura în care această răspundere nu intră în sfera materiei contractuale în sensul articolului 5 punctul 1 din regulamentul menționat. În temeiul punctului 3 al aceluiași articol 5, instanțele de la domiciliul reclamantului sunt competente, în temeiul materializării prejudiciului, să judece o astfel de acțiune în special atunci când prejudiciul pretins se produce direct asupra unui cont bancar al reclamantului la o bancă stabilită în raza acestor instanțe.
4) În cadrul verificării competenței în temeiul Regulamentului nr. 44/2001, nu este necesar să se procedeze la administrarea în detaliu a probelor privind elementele de fapt în litigiu care sunt relevante atât în ceea ce privește problema competenței, cât și în ceea ce privește existența dreptului invocat. Instanța sesizată poate totuși să examineze propria competență internațională în lumina tuturor informațiilor de care dispune, inclusiv, dacă este cazul, contestațiile formulate de pârât.